KIRJALLINEN KYSYMYS P-0044/01 esittäjä(t): Antonios Trakatellis (PPE-DE) komissiolle. Olympic Airways -lentoyhtiön yksityistäminen.



Virallinen lehti nro 187 E , 03/07/2001 s. 0167 - 0167



KIRJALLINEN KYSYMYS P-0044/01 esittäjä(t): Antonios Trakatellis (PPE-DE) komissiolle (16. tammikuuta 2001) Aihe: Olympic Airways -lentoyhtiön yksityistäminen Kun otetaan huomioon Kreikan hallituksen Olympic Airways -lentoyhtiön yksityistämistä koskeva suunnitelma, jonka mukaan yhtiö päästetään konkurssiin ja se jaetaan kahdeksi yritykseksi, joista toinen saa varat ja toinen velat, sekä ne tiedot, jotka sain vastauksena edelliseen kysymykseeni ja joiden mukaan komissio tutkii kreikkalaisten viranomaisten sille toimittamaa Olympic Airwaysin saneerausohjelmaa Amsterdamin sopimuksen 88 artiklaan perustuvien valtiontukia koskevien säännösten valossa: 1. Onko yksityistämissuunnitelmasta ja siitä seuraavasta Olympic Airways -yhtiön pelastamisesta ja saneerauksesta valtiontukia koskevien sääntöjen mukaisena ongelmallisena yrityksenä ilmoitettu ajoissa ja ennen suunnitelman hyväksymistä komissiolle? 2. Missä määrin saneeraustuet, pääomapanokset, velkojen mitätöiminen, lainat, verokevennykset ja alennetut sosiaaliturvamaksut sekä lainatakuut, joita Kreikan hallitus ehdottaa kyseisessä suunnitelmassa, ovat sopusoinnussa yhteismarkkinoita koskevien sääntöjen kanssa? 3. Kun otetaan huomioon, että Kreikan valtio panee osakkeenomistajana osakkeensa myyntiin Olympic Airwaysin myymisen yhteydessä, mitkä ehdot kyseisen myynnin on täytettävä, jotta siihen ei sisältyisi Euroopan komission lentoliikennettä koskevien erityissääntöjen ja suuntaviivojen(1) mukaan valtiontuen piirteitä, ja onko riippumaton asiantuntija, jonka velvollisuus on normaaleissa olosuhteissa osoittaa komissiolle jatkuvasti toimivan yrityksen arvo sekä, mikäli komissio katsoo sen tarpeelliseksi, yhtiön realisointiarvo, laatinut Olympic Airwaysia koskevan arvion? 4. Onko komissiolle toimitettu raportti, jossa määrätään myynnin, tai myyntien, arvo, jotta tuen todellinen määrä voitaisiin arvioida? 5. Onko komissio pyytänyt yhtiön maksettavaksi langenneiden velkojen takaisinmaksua, ja mikä on niiden määrä? 6. Mikä on komission kanta siihen, että yhtiölle lainataan 16 miljardia drakmaa uudelle Spatan lentokentälle siirtymiseen, kun alkaa yhä selvemmin näyttää siltä, että se ei kykene kustantamaan kyseistä siirtymistä eikä selviytymään jo tehtyä työtä koskevista maksuista? (1) Komission tiedonanto, EYVL C 350, 10.12.1994. Loyola de Palacion komission puolesta antama vastaus (16. helmikuuta 2001) Olympic Airways -yhtiön yksityistäminen on tällä hetkellä vasta alustavassa vaiheessa, eikä siitä ole tehty vielä ilmoitusta komissiolle. Komissio on kuitenkin läheisessä yhteydessä Kreikan viranomaisiin tässä asiassa. Tarjouskilpailun tulokset eivät ole vielä tiedossa eikä yrityksen yksityistämisen yksityiskohtia ole vielä ilmoitettu, joten tässä vaiheessa on vielä ennenaikaista arvioida, onko kysymyksessä mahdollisesti tuki ja soveltuuko tällainen tuki yhteismarkkinoille. Komissio aikoo kuitenkin soveltaa tässä tapauksessa siviili-ilmailulle myönnettävän valtiontuen suuntaviivoja, joihin parlamentin jäsen kysymyksessään viittaa. Koska on kysymys Olympic Airwaysin toimintojen siirtämisestä Spatan lentoasemalle, komissio on ilmoittanut Kreikan viranomaisille 10. marraskuuta 2000 päivätyllä kirjeellä päätöksestään sallia valtion takausten myöntäminen lainoille, joilla rahoitetaan osa toimintojen siirtämisestä.